# Xarxa per a la Conservació de la Natura

La Xarxa per a la Conservació de la Natura (inicialment Xarxa de Custòdia del Territori) és una organització sense ànim de lucre, constituïda el març de 2003, de caràcter tècnic i divulgatiu, per impulsar l'ús de la custòdia del territori. Té els objectius de facilitar informació, formació, qualitat, assessorament i suport, recerca, impuls i difusió en favor de la custòdia. La missió de la xct és treballar en xarxa per impulsar la custòdia del territori com a estratègia de conservació i gestió responsable del territori i la seva biodiversitat. El 2006 fou declarada d'Utilitat Pública (ordre INT/3558/2006 del 26 d'octubre) i forma part de la Guia 2007 de la Transparència i les Bones Pràctiques de les ONG de Fundación Lealtad. La Xarxa per a la Conservació de la Natura rep el suport permanent del Departament de Medi Ambient de la Generalitat de Catalunya, de l'Àrea de Territori i Paisatge de l'Obra Social de Caixa Catalunya i de la Universitat de Vic, a més del de totes les entitats i persones membres.
Regularment organitza congressos per definir objectius i presentar resultats dels projectes en els que s'està treballant. La VI Reunió de la XCT, feta a Santa Eulàlia de Puig-oriol, Lluçà (Osona) l'any 2009, es va centrar en la feina a fer per tal d'ampliar el coneixement social de la xarxa i aconseguir que més gent s'hi impliqui, es van fer diverses jornades tècniques i es va presentar el portal "Viu la terra", diversa documentació de difusió, així com el quart inventari d'acords i entitats de custòdia del territori que inclou 211.337 hectàrees a Catalunya, les Illes Balears i Andorra, incrementant les 147.482 hectàrees de custòdia de l'any 2007. Tot això en l'àmbit de la iniciativa "Countdown 2010, Salvar la biodiversitat" i la campanya 350.org sobre el canvi climàtic.
La Xarxa també fomenta l'intercanvi internacional de coneixements amb visites a altres territoris i organitzacions i l'acollida a altres projectes, com la visita a la República Txeca l'any 2006 i l'acollida de representants txecs a Catalunya l'any 2008.
L'any 2012, la Xarxa per a la Conservació de la Natura (llavors encara Xarxa de Custòdia del Territori) tenia uns 150 membres, entre els quals hi ha entitats de custòdia, empreses, administracions públiques, parcs naturals, fundacions, consorcis i persones a títol individual.
Tanmateix, a Catalunya i les Illes Balears (i en similar mesura a la resta de la península) diverses entitats –moltes d'àmbit local- comencen a utilitzar estratègies de custòdia en els seus projectes de conservació.
El novembre de 2000 va tenir lloc un seminari internacional al Castell de Montesquiu (Osona), que va servir per donar a conèixer diferents experiències de custòdia del territori dels Estats Units, el Canadà, França i Itàlia, a un públic compost per membres d'organitzacions i institucions públiques i privades del món rural, naturalista, de gestió del territori, de l'administració i de la recerca, i persones a títol individual. Els resultats del seminari van permetre definir les necessitats per al desenvolupament de la custòdia del territori a Catalunya, concretades en la Declaració de Montesquiu i en l'interès de crear una Xarxa de Custòdia del Territori (xct), entesa com a centre impulsor i de desenvolupament de la custòdia.
El febrer del 2019, es van fusionar la Xarxa de Voluntariat Ambiental de Catalunya (XVAC) i la Xarxa de Custòdia del Territori (XCT). Fruït de la fusió, la XCT va canviar de nom a Xarxa per a la Conservació de la Natura (XCN).

## Referències

* ↑ «Xarxa de Custòdia del Territori». Xarxa de Custòdia del Territori.
* ↑ Fundación Lealtad.
* ↑ «Xarxa de Custòdia del Territori. Anuari d'entitats catalanes 2004». Unescocat, 2004.
* 1 2 «El conseller Baltasar presideix el 6è congrés de la Xarxa de Custòdia del Territori a Lluçà». El 9 Nou, 23-10-2009.
* ↑ «Presenten la VI reunió de la Xarxa de Custòdia del Territori». VilaWeb, 15-10-2009.
* 1 2 «Lluçà acull durant tres dies la trobada anual de la Xarxa de Custòdia del Territori». Nació digital, 21-10-2009.
* ↑ «Inventari d'Acords i Entitats de Custòdia del Territori a Catalunya, les Illes Balears i Andorra.pdf IV Inventari d'acords i entitats de custòdia del Territori de Catalunya, les Illes Balears i Andorra (octubre 2009)». Xarxa de Custòdia del Territori.
* ↑ «Jornada tècnica sobre Conservació de l'àmbit agrari i el desenvolupament rural». VilaWeb, 16-10-2009.
* ↑ «Entitats de custòdia del territori txeques visiten La Bardissa de Torelló». Nació Digital, 13-10-2008.
* ↑ «Dueños de fincas rurales o forestales intervienen en la protección del bosque» (en castellà). La Vanguardia, 02-04-2012.
* ↑ «membres.pdf Membres de la XCT». XCT.
* ↑ «Los ciudadanos se implican en la conservación. Crecen los acuerdos para la custodia del territorio en Catalunya o Baleares» (en castellà). Público, 12-10-2009.
* ↑ Declaració de Montesquiu, 11 de novembre del 2000.
* ↑ «La Xarxa de Custòdia del Territori s'aplega a Sant Pau de Segúries». Nació digital, 26-05-2011.

## Enllaços externs

* Xarxa per a la Conservació de la Natura
* AccióNatura
* Obra Social de Caixa Catalunya - Àrea de Territori i Paisatge Arxivat 2011-04-19 a Wayback Machine.
* Universitat de Vic Arxivat 2009-05-05 a Wayback Machine.